1. Tul din il-ġimgħa kelli l-pjaċir u s-sodisfazzjon nara ħidma tajba da parti tal-Korp tal-Pulizija. Jingħad x'jingħad barra, din il-forza tal-ordni tibqa' waħda stmata fost il-poplu. Rispettata għax il-maġġoranza tal-membri tagħha jaħdmu ħinijiet twal, isaqqfu wiċċhom ma' kull forma ta' karattru u l-ħin kollu jitqegħdu bejn il-basla u qoxritha. Ħadd m'huwa perfett. Il-Korp ukoll għandu l-imperfezzjonijiet u l-imperfetti. Dan però ma jfissirx li l-istampa vera u realistika ta' kull ġurnata hija waħda negattiva. 2. Il-ġlieda kontra l-kriminalità u l-illegalità m'hix faċli u wisq u wisq inqas xi forma ta' logħba. Il-persuni fil-Korp iridu jiffaċċjaw il-ħażen tad-dinja. Pajjiżna mhux nieqes. Għandna fostna, u jiġu wkoll minn artijiet oħra, bnedmin li tilfu triqithom. Persuni li huma għas-servizz tal-ħażen, li jimminaw, li jagħmlu l-ħsara u li anzi ma jaraw xejn ħażin li jwettqu atti tad-daqqiet ta' ħarta. Il-pulizija tikkuntrasta u taħdem biex taqta' barra l-illegalità. Dan isir minnhom sija f'pajjiżna kif ukoll b'koperazzjoni ma' forzi tal-ordni oħra. 3. Il-ġlieda kontra t-traffikar tad-droga hija f'dan prijorità assoluta tagħna lkoll. Diversi mumenti kelli l-opportunità li nirringrazzja lill-Korp u lis-sezzjonijiet speċjali tiegħu għal dak li f'dawn l-aħħar erba' snin irnexxilhom iwettqu. Hemm bżonn sostenn u kontinwazzjoni. Biss, l-iktar, l-użu tal-intelliġenza f'dan il-kuntrast. F'dan irrid ngħid li l-informazzjoni li tinġabar fuq livell Ewropew, internazzjonali u lokali hija determinanti. Iktar ma nkunu lkoll iffukati bħala pajjiżi Ewropej, tant aħjar. Ir-riżultati jikbru minn din il-kollaborazzjoni ta' "intelliġenza". 4. F'dawn l-aħħar snin attendejt u ħadt sehem f'numru ta' laqgħat tal-Ministri tal-Intern fl-Unjoni Ewropea fejn tqajjem il-bżonn ta' iktar ħidma ffukata fejn jidħol traffikar ta' droga milli għandna llum. Dawn l-isforzi huma importanti għax issibhom iktar 'il quddiem. Għalhekk ħadt pjaċir nara 'l-membri tal-Korp, fil-bidu tal-ġimgħa, jieħdu sehem f'interċettazzjoni u qabda kbira ta' droga li kienet sejra lejn pajjiż ieħor. Il-fatt li żammejniha jgħolli l-profil ta' pajjiżna u fl-istess ħin jintbagħat il-messaġġ li m'għandniex niġu użati minn traffikanti ta' droga. Mija u erbgħin kilo droga m'humiex ċajta. 5. Il-ġlieda kontra d-droga kompliet ukoll f'pajjiżna b'qabdiet oħra, ukoll matul din il-ġimgħa, li jagħmlu ġieħ lill-Korp. Dawk li jaħsbu li m'hemmx xogħol għaddej jew li l-forzi tal-ordni qegħdin joqogħdu lura huma għal kollox żbaljati. Ħidmet il-Korp ma tistax tperriċha kemm trid għax, fil-pubbliċità tkun qed tħalli lil min wettaq reat, jaħrab. Ma tistax tiftaħ għajn id-delinkwent sija jekk dan ikun ġej minn klassi 'l isfel jew 'il fuq fis-soċjetà f'dak li jkun qiegħed isir. Inqas informazzjoni pubblika iktar aħjar biex l-operazzjoni tirnexxi. Fortunatament dan fil-maġġoranza tal-każijiet isir, isir sewwa u għalhekk irendi f'suċċess. 6. Il-Korp, tul din il-ġimgħa kien involut f'operazzjonijiet oħra, fosthom dik ta' ripatriju ta' numru ta' persuni. Ħidma oħra importanti li tinvolvi ħafna xogħol u kollaborazzjoni Ewropea u internazzjonali. Mhux faċli tibgħat lura persuni li ma ħaqqhomx status ta' rifuġjat jew ta' protezzjoni, biss dan irid isir. Isir b'attenzjoni, bil-prudenza u b'rispett lejn id-dinjità umana li dawn il-persuni ħaqqhom dejjem. Imma jekk irridu li s-sistema tal-ażil taħdem, allura dan irid isir. Nagħlaq billi ngħid li l-prijorità tagħna tibqa' li nsostnu lill-Korp tal-Pulizija f'ħidmietu bil-mezzi li għandna sabiex il-ġlieda kontra l-kriminalità tkompli ssir u titjieb.
Prijorità tagħna